Predkladacia správa

	

V dňoch 16. –17. mája 2003 sa na Slovensku uskutočnilo historické referendum, v ktorom občania Slovenskej republiky vyjadrili svoj súhlas s tým, aby sa Slovenská republika stala členským štátom Európskej únie.  Referenda o vstupe SR do EÚ sa zúčastnilo 52, 15 % oprávnených voličov a z nich sa za vstup SR do EÚ vyjadrila drvivá väčšina 92,46%. 

Predkladaný materiál podáva informáciu o všetkých aktivitách, ktoré sa realizovali v rámci uskutočňovania Stratégie predreferendovej kampane o vstupe Slovenskej republiky do Európskej únie, ktorú vláda SR schválila  dňa 22. januára 2003 uznesením č. 45/2003 a zároveň analyzuje východiská predreferendovej kampane a účinnosť kampane z pohľadu výsledkov referenda. Materiál je vypracovaný ako iniciatívny.

Materiál obsahuje Správu o vyhodnotení predreferendovej kampane o vstupe Slovenskej republiky do Európskej únie. Je rozdelený na 3 časti. Prvá časť obsahuje východiská predreferendovej kampane spolu s  vnútropolitickými a zahraničnopolitickými súvislosťami jej vypracovania a priebehu. Druhá časť analyzuje účinnosť kampane z pohľadu štatistických výsledkov referenda. Tretia časť podáva informáciu o všetkých aktivitách, ktoré sa realizovali v rámci plnenia Stratégie predreferendovej kampane o vstupe Slovenskej republiky do Európskej únie.
	
Materiál bol prerokovaný konferenčným spôsobom dňa 9. júna 2003 na rokovaní Ministerskej rady vlády Slovenskej republiky pre európsku integráciu. 

Finančné vyhodnotenie predreferendovej kampane nie je súčasťou predkladaného materiálu, nakoľko v zmysle zmlúv medzi Úradom vlády SR a predkladateľmi schválených malých projektov o realizácii projektov v rámci implementácie predreferendovej kampane majú realizátori projektov povinnosť predložiť všetky doklady potrebné na záverečné finančné vyúčtovanie do 15. júna 2003. 

Materiál nemá finančný, ekonomický, environmentálny vplyv ani vplyv na zamestnanosť.